<b>תשובה </b>לא אמרתי אלא בבור שבין ג' מחיצות שהרי בניהן כרמלית כמו שבארנו שזו היא קרן הזוית הסמוכה לרשות הרבים והוא הדין לבקעה כמו שאמרתם אבל יראה לי מדבריכם שיש בספר שלכם חסרון דברים וזה נוסח הספר בור שבכרמלית הרי הוא ככרמלית אפי' עמוק מאה אמה אם אין בו ארבעה על ארבע וזו היא דעתי בדבר זה הואיל ולא חלק הבור רשות לעצמו הרי הוא ככרמלית גם אותה המשנה האמורה בערובין נתנו בבור אפי' עמוק מאה אמה הרי זה ערוב ואוקימנא בבור העומד בכרמלית ונתכוון לשבות למעלה אפשר להעמידה בבור שאין בו ארבעה על ארבעה וזה נתכוון לשבות ברשות הרבים ואפשר להעמידה בבור שהוא רשות היחיד ונתכוון לשבות בכרמלית ויראה לי שבבור שאין בו ד' על ד' היא המשנה ולפיכך קא משמע לן רבותא ואמר אפי' עמוק מאה אמה לא נחלק מן הכרמלית אלא הרי הוא ככרמלית אבל אם תאמר שיש בו ארבע על ארבע מה לי עמוק מאה אמה ומה לי עמוק עשרה טפחים רשות היחיד גמורה היא ולא היה עולה על דעתינו שיועיל תוספת העומק כלום עד שיוציא זה מלבנו ויאמר אפי' עמוק מאה אמה וכן פי' רבינו נסים ז"ל והעמיד משנה בשאין בה ארבעה: משה